รายการเดินหน้าประเทศไทย : มติคณะรัฐมนตรีฉบับประชาชน วันที่ 9 มกราคม 2561
คณะรัฐมนตรีเห็นชอบมาตรการพัฒนาคุณภาพชีวิตผู้มีบัตรสวัสดิการแห่งรัฐ ระยะที่ 2 แก่ผู้ลงทะเบียนเพื่อสวัสดิการแห่งรัฐปี 2560 โดยจะมีการตั้งทีมหมอประชารัฐสุขใจ (ทีมปรจ.) ในระดับอำเภอ 900 ทีม เพื่อเข้าไปวิเคราะห์ กำหนดแผนที่ชีวิต และติดตามผู้มีบัตรคนจนทั้ง 11.4 ล้านคน เน้นในกลุ่มมีรายได้ไม่เกิน 3 หมื่นบาทต่อปี 


ทั้งนี้  คนที่เข้าโครงการ จะได้รับวงเงินเพิ่มเติมสำหรับซื้อของร้านธงฟ้า 
1.กลุ่มที่เคยได้ 300 บาท/เดือน จะเพิ่มให้อีก 200 เป็น 500 บาท
2.กลุ่มที่เคยได้ 200 บาท/เดือน จะเพิ่มให้อีก 100 เป็น 300 บาท

คณะรัฐมนตรีอนุมัติการจัดตั้งทุนหมุนเวียน 3 กองทุน ประกอบด้วย 

1.กองทุนสิ่งแวดล้อม โดยจัดตั้งกองทุนตามร่าง พ.ร.บ.ส่งเสริมและรักษาคุณภาพชีวิตสิ่งแวดล้อมแห่งชาติ เพื่อให้เงินอุดหนุน หรือกู้ยืม ในการจัดระบบบำบัด หรือกำจัดมลพิษ หรือดำเนินการในกรณีฉุกเฉิน เช่น มลพิษรั่วไหล แพร่กระจาย พร้อมทั้งสร้างแรงจูงใจให้ทุกภาคส่วนมาร่วมกันรักษาสิ่งแวดล้อมและทรัพยากรธรรมชาติ


2.กองทุนเพื่อความเสมอภาคทางการศึกษา โดยจัดตั้งกองทุนตามร่าง พ.ร.บ.เพื่อความเสมอภาคทางการศึกษา เพื่อช่วยเหลือผู้ขาดแคลนทุนทรัพย์ ลดความเหลื่อมล้ำทางการศึกษา เสริมสร้างและพัฒนาครูอาจารย์ พัฒนามนุษย์ให้มีความรู้ ความสามารถ และคุณธรรม รวมถึงพึ่งพาตนเองได้อย่างมั่นคง

3.กองทุนประชารัฐเพื่อเศรษฐกิจฐานรากและสังคม โดยจัดตั้งกองทุนตามร่าง พ.ร.บ.กองทุนประชารัฐเพื่อเศรษฐกิจฐานรากและสังคม พ.ศ. ... เพิ่มศักยภาพ และพัฒนาระบบคุ้มครองทางสังคมอย่างครบวงจร สำหรับประชาชนผู้มีรายได้น้อยและเกษตรกร สร้างความมั่นคงทางเศรษฐกิจตั้งแต่ฐานราก เพิ่มศักยภาพในการบริหารจัดการโครงการเพื่อสังคม และช่วยเหลือคนในชุมชนท้องถิ่น ให้มีคุณภาพชีวิตที่ดีขึ้น

คณะรัฐมนตรีอนุมัติหลักการร่าง พ.ร.บ.ว่าด้วยทรัพย์อิงสิทธิ พ.ศ. ... โดยสาระสำคัญของกฎหมาย ได้กำหนดให้ผู้ให้ทรัพย์อิงสิทธิต้องเป็นเจ้าของที่ดินมีโฉนดและเจ้าของห้องชุดเท่านั้น โดยการจดทะเบียนทรัพย์อิงสิทธิ ต้องทำเป็นหนังสือ และจดทะเบียนต่อพนักงานเจ้าหน้าที่ตามประมวลกฎหมายที่ดิน โดยมีกำหนดระยะเวลาไม่เกิน 30 ปี ที่สำคัญกฎหมายยังอนุญาตให้ผู้เช่าทรัพย์อิงสิทธิ สามารถนำทรัพย์ดังกล่าวออกให้เช่า ขาย โอนหรือตกทอดแก่ทายาทได้ และยังนำไปใช้เป็นหลักประกันชำระหนี้โดยการจำนองได้ สามารถดัดแปลง ต่อเติม ปลูกโรงเรือน สิ่งปลูกสร้างอื่นได้ แต่เมื่อเลิกสัญญาหรือครบสัญญา กำหนดให้การต่อเติมดังกล่าวตกเป็นของผู้ให้ทรัพย์อิงสิทธิ ขณะเดียวกันผู้เข้ามาใช้ทรัพย์อิงสิทธิต้องดูแลปกป้องทรัพย์อิงสิทธินั้นๆ